Svindal: - Kan ikke være sur
Søndag ble Svindal nummer ni i storslalåm i Alta Badia - hans dårligste plassering i årets verdenscup (i åpningsrennet i Sölden kjørte han ut). Og det sier det meste om romerikingens sesongstart, hans beste noensinne. Plasseringsrekken hans er 1-1-1-2-2-5-6-6-9 på de ni rennene utenom Sölden. - Så godt som jeg har gjort det i Super-G og utfor, kan jeg ikke stå her og være sur for at jeg ikke er best i verden i storslalåm. Selv om jeg ikke er helt fornøyd, sier Aksel Lund Svindal i målområdet etter søndagens renn - bak blanke solbrilleglass og med sponsorlue på hodet. På tribunen spiller et 20-manns stort ompaorkester tolkninger av gamle rockeklassikere på irriterende høyt volum.Det er fart han ønsker å være best i, det er der han er best forberedt før sesongen, og det viser resultatene. Men han kan trøste seg med stabiliteten i storslalåmen. - Niendeplass i dag, jeg «tar det». Gidder ikke stresse med det, heller. Her (i Alta Badia) får jeg ikke slått Ted, sier Aksel Lund Svindal om alpinbakken der han aldri er blitt bedre enn nummer seks. En nordmann har dessuten aldri vært på pallen i det årlige storslalåmrennet i vakre La Villa i Dolomittene. Ted heter Ligety til fornavn, og Svindals stallkompis i Head leverte en 1. omgang som fikk publikum til å gispe. 2,45 er ekstremt - og det var ventet at han skulle øke. Men etter en offensiv start i 2. omgang, kjørte amerikaneren litt roligere i andre halvdel av den lange, bratte storslalåmtraseen og «safet» inn til en seiersmargin på 2,04. Det er også utklassing.Selv leverte Aksel Lund Svindal den beste seiersmarginen på nesten 13 år i fredagens Super-G i Val Gardena - med 1,07 ned til annenmann. Men nordmannen er sikker i sin sak: - Forspranget til Ted i dag (2,45) er mer suveren enn Super-G'en min. Det er alltid tett i Super-G, men 2,45 etter 1. omgang. Det er så sykt, det, beskriver 29-åringen, som fyller 30 år 2. juledag. Etter noen treningsdager i Italia, etterfulgt av et showrenn til uken, reiser han hjem til Norge en kort tur. I romjulen kommer nye utfordringer i verdenscupen i Bormio.
Ted Ligety (28) kunne ingen gjøre noe med. Men for Aksel Lund Svindal (29) er det umulig å deppe før han tar juleferie fra verdenscupen.